DA Den Europæiske Unions Tidende L 206/22

KOMMISSIONENS AFGØRELSE

af 5. august 2005

om finansiering i 2005 af udgifter til informatiksystemer og oplysningstiltag vedrørende dyresundhed og -velfærd

(2005/607/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 17, 37 og 37a, og

ud fra følgende betragtninger:

(1) Ved Kommissionens beslutning 2004/292/EF af 30. marts 2004 om anvendelse af Traces-systemet (2) gøres medlemsstaternes deltagelse i systemet obligatorisk fra den 31. december 2004. Det må forventes, at der skal afholdes nødvendige udgifter til at ajourføre systemet som følge af udviklingen inden for den relevante veterinærlovgivning. På grund af de tekniske krav om disponibilitet og stabilitet, der stilles til produktionen af Traces-systemet, og af sikkerhedshensyn er det ligeledes nødvendigt at anskaffe edb-materiel og at oprette en gruppe, der udelukkende får til opgave at overvåge og vedligeholde dette system. Systemets daglige drift kræver endvidere, at der er passende logistisk støtte til rådighed.

(2) På grundlag af Rådets direktiv 82/894/EØF af 21. december 1982 om anmeldelse af dyresygdomme inden for Fællesskabet (3) blev der ved Κommissionens beslutning 2005/176/EF af 1. marts 2005 om fastsættelse af kodeformen og koderne for anmeldelse af dyresygdomme i henhold til Rådets direktiv 82/894/EØF (4) indført et anmeldelsessystem, der nu bør forbedres for at sikre en bedre tilpasset og mere brugervenlig drift, idet der navnlig bør tilvejebringes en bedre kartografisk grænseflade.

(3) Som led i gennemførelsen af informationspolitikken vedrørende beskyttelse af dyr bør der vedtages foranstaltninger med henblik på anvendelsen af Rådets forordning (EF) nr. 1/2005 af 22. december 2004 om beskyttelse af dyr under transport og dermed forbundne aktiviteter, som ændrer direktiv 64/432/EØF og 93/119/EF samt forordning (EF) nr. 1255/97 (5). Det er nødvendigt at foretage undersøgelser af anvendelsen af satellitnavigationsteknologi og udviklingen af et informationssystem, som er kompatibelt med eksisterende systemer, især Traces.

(4) Informationspolitikken vedrørende beskyttelse af dyr kræver ligeledes, at der udbredes information om den tekniske og videnskabelige udvikling på området, og at der gennemføres en forbrugerundersøgelse om dyrevelfærden i landbruget.

(5) Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —

TRUFFET FØLGENDE AFGØRELSE:

Artikel 1

Traces

Der gives tilladelse til vedligeholdelse og ajourføring af Traces-systemet, der er omhandlet i beslutning 2004/292/EF, for følgende beløb og med følgende formål:

— 500 000 EUR til anskaffelse af teknisk udstyr og støtte, der er nødvendig for at opfylde kravene til systemets disponibilitet og sikkerhed

— 300 000 EUR til logistisk støtte, der er nødvendig for at yde hjælp til systemets brugere

— 200 000 EUR til hjælp til vedligeholdelse, der er nødvendig for at tilpasse systemet til den lovgivningsmæssige og tekniske udvikling.

Artikel 2

System for anmeldelse af dyresygdomme

Der gives tilladelse til vedligeholdelse af systemet for anmeldelse, der er omhandlet i beslutning 2005/176/EF, og anskaffelse af kartografisk software til dette system for et beløb på 115 000 EUR.

Artikel 3

Information om dyrs velfærd

1. Der gives tilladelse til følgende aktioner vedrørende dyrevelfærden for et beløb på 450 000 EUR:

— en undersøgelse med henblik på at fastsætte specifikationer for navigationssystemet, der er omhandlet i bilag I, kapitel VI, punkt 4, i forordning (EF) nr. 1/2005

— en undersøgelse med henblik på at udvikle informations- og kommunikationsteknologi i forbindelse med satellitnavigationsudstyr, der skal gøre det muligt at forbedre de offentlige kontrollers effektivitet inden for dette område.

2. Der gives tilladelse til gennemførelse af en Eurobarometer-undersøgelse om forbrugernes holdning til dyrevelfærden i landbruget for et beløb på 250 000 EUR.

3. Der gives tilladelse til, at Kommissionen for et beløb på 145 000 EUR offentliggør information om fællesskabslovgivningen vedrørende beskyttelse af dyr.

Artikel 4

Finansieringen af de i artikel 1, 2 og 3 omhandlede aktioner og udvælgelsen af kontrahenter finder sted på grundlag af en eksisterende rammekontrakt.

Udfærdiget i Bruxelles, den 5. august 2005. På Kommissionens vegne Markos KYPRIANOU Medlem af Kommissionen

(1) EFT L 224 af 18.8.1990, s. 19. Senest ændret ved Europa-Parlamentets og Rådets direktiv 2003/99/EF (EUT L 325 af 12.12.2003, s. 31).

(2) EUT L 94 af 31.3.2004, s. 63. Senest ændret ved beslutning 2005/515/EF (EUT L 187 af 19.7.2005, s. 29).

(3) EFT L 378 af 31.12.1982 s. 58. Senest ændret ved Kommissionens beslutning 2004/216/EF (EUT L 67 af 5.3.2004, s. 27).

(4) EUT L 59 af 5.3.2005, s. 40.

(5) EUT L 3 af 5.1.2005, s. 1.